CMC ทะยาน 10% แรงสุดในรอบกว่า 2 ปี หลังแตกไลน์ธุรกิจ รุกโรงพยาบาล-โรงแรม
CMC ทะยาน 10% ราคาแตะ 1.60 บาท ทำจุดสูงสุดในรอบกว่า 2 ปี ด้วยมูลค่าซื้อขาย 64.48 ลบ. หลังประกาศแตกไลน์ธุรกิจ รุกโรงพยาบาล-โรงแรม มั่นใจสร้างรายได้โตต่อเนื่อง
CMC ทะยาน 10% ราคาแตะ 1.60 บาท ทำจุดสูงสุดในรอบกว่า 2 ปี หลังประกาศแตกไลน์ธุรกิจ รุกโรงพยาบาล-โรงแรม มั่นใจสร้างรายได้โตต่อเนื่อง
6 ก.ย. 2564

ผู้สื่อข่าวรายงานว่า ราคาหุ้น บริษัท เจ้าพระยามหานคร จำกัด (มหาชน) หรือ CMC ล่าสุด ณ เวลา 10.17 น. อยู่ที่ 1.60 บาท บวก 0.15 บาท หรือ 10.34% สูงสุดที่ 1.61 บาท ต่ำสุดที่ 1.47 บาท ด้วยมูลค่าซื้อขาย 64.48 ล้านบาท

ทั้งนี้ ราคาหุ้น CMC ปรับตัวขึ้นสูงสุดในรอบกว่า 2 ปี นับตั้งแต่ราคาหุ้นอยู่ที่ระดับ 1.61 บาท เมื่อวันที่ 23 เม.ย.2564 หลังบริษัทฯ จัดตั้งบริษัทย่อยใหม่เพื่อดำเนินธุรกิจโรงพยาบาลและโรงแรม
โดยนายแพทย์วิเชียร แพทยานันท์ ประธานเจ้าหน้าที่บริหาร CMC เปิดเผยว่า ขณะนี้ถือเป็นช่วงเวลาเหมาะสมที่ CMC จะเดินตามแผนกลยุทธ์สร้างการรับรู้รายได้อย่างต่อเนื่อง (Recurring Income) โดยได้จัดตั้งบริษัทย่อย 2 กลุ่ม ได้แก่ กลุ่มธุรกิจโรงพยาบาล (Hospital Company) และกลุ่มธุรกิจโรงแรม (Hotel Company) เพื่อรองรับต่อการขยายธุรกิจในการแบ่งโครงสร้างการดำเนินธุรกิจให้ชัดเจน เสริมแกร่งสู่ความยั่งยืน
สำหรับกลุ่มธุรกิจโรงพยาบาล ประกอบด้วย จัดตั้ง 1. บริษัท เทเลด็อค จำกัด (จัดตั้งเมื่อวันที่ 22 เมษายน 2564) เพื่อประกอบกิจการโรงพยาบาลเอกชน สถานพยาบาล รับรักษาคนไข้และผู้ป่วยเจ็บ รวมทั้งทาการสั่งเข้ามาซึ่งสินค้าเวชภัณฑ์ เคมีภัณฑ์ และอุปกรณ์ทางการแพทย์ทุกชนิด มีทุนจดทะเบียน 10 ล้านบาท โดย CMC ถือหุ้นในสัดส่วน 99.99%
รวมทั้ง 2. บริษัท ซีเมดิเทค จำกัด (จัดตั้งเมื่อวันที่ 11 มิถุนายน 2564) ประกอบกิจการผลิตยารักษาโรค เภสัชภัณฑ์ และเคมีภัณฑ์ที่ใช้เป็นยารักษาโรค มีทุนจดทะเบียน 1 ล้านบาท โดยมี CMC ถือหุ้นในสัดส่วน 75%, นายวิเขียร แพทยานันท์ ถือหุ้น 10%, นายวรัทภพ แพทยานันท์ ถือหุ้น 10% และนายวุฒิพงษ์ แพทยานันท์ ถือหุ้น 5%
ส่วนกลุ่มธุรกิจโรงแรมได้จัดตั้งบริษัท ซีทูเอซ จำกัด (จัดตั้งเมื่อวันที่ 22 เมษายน 2564) ประกอบกิจการโรงแรม ที่พัก หอพัก สถานที่พักฟื้น และเป็นการ ขยายธุรกิจจากผู้พัฒนาอสังหาริมทรัพย์เพื่อการพักอาศัยสู่ธุรกิจการบริการ (Hospitality) โดยมีทุนจดทะเบียนจำนวน 2 ล้านบาท ซึ่ง CMC ถือหุ้นในสัดส่วน 99.99%
สำหรับการก่อตั้งกลุ่มธุรกิจโรงพยาบาล CMC เล็งเห็นโอกาสทางธุรกิจและแนวโน้มปริมาณความต้องการด้านการดูแลรักษาสุขภาพที่เพิ่มมากขึ้นมาอย่างต่อเนื่อง รวมถึงเทรนด์ในการดูแลสุขภาพเชิงป้องกันในอนาคต ซึ่งเมื่อวันที่ 27 ธันวาคม 2562 เทเลด็อคได้มีการซื้อหุ้นสามัญในบริษัท เอ็น.ดี.เอส. 34 จำกัด จำนวน 78,000 หุ้น มูลค่าหุ้นละ 2,200 บาท รวมมูลค่า 171.6 ล้านบาท คิดเป็น 25% จากจำนวนหุ้นทั้งหมด เพื่อการเข้าลงทุนในกิจการโรงพยาบาล ป.แพทย์ 1 และ ป.แพทย์ 2 และมีแผนลงทุนในโรงพยาบาลอีกหลายแห่งในอนาคตอันใกล้
ขณะที่กลุ่มธุรกิจโรงแรม CMC เล็งเห็นโอกาสของการเติบโตของธุรกิจการบริการ Hospitality จะเป็นการสร้างรายได้อย่างต่อเนื่องหลังจากการเปิดประเทศ ซึ่งช่วงไตรมาส 3/2564 ที่ผ่านมา ซีทูเอชได้ผนึกพันธมิตร OAKWOOD Worldwide บริหารเซอร์วิสเรสซิเดนซ์ ประเดิมโครงการแรก เดอะ คิวเว่ ติวานนท์ (THE CUVÉE Tiwanon) คอนโดมิเนียมระดับลักซ์ชัวรี่ ย่านกรุงเทพ-ติวานนท์ มูลค่าโครงการกว่า 2,000 ล้านบาท และจ่อเตรียมเปิดตัวโครงการ Hospitality แห่งใหม่บนทำเลศักยภาพย่านกรุงเทพ-ธนบุรี